Roby Järventie

**Roby Järventie** (s. 8. elokuuta 2002 Tampere) on suomalainen jääkiekkoilija, joka pelaa Bakersfield Condorsissa (AHL) Edmonton Oilersin (NHL) sopimuspelaajana. Järventie on pelipaikaltaan vasen laitahyökkääjä.

## Ura
### Seuraura
Järventie aloitti jääkiekkoilun Jokereissa, kun hänen isänsä Martti pelasi seurassa. Roby Järventien varsinainen kasvattajaseura on kuitenkin Tampereen Ilves. Kaudella 2017–2018 hän jakoi C-nuorten SM-karsinnoissa joukkueensa sisäisen pistepörssin voiton Ilmari Mattilan kanssa tehoilla 18+19=37. Kaudella 2018–2019 Järventie oli B-nuorten SM-sarjan runkosarjassa Ilveksen paras pistemies ja maalintekijä tehoilla 14+14=28, vaikka hän pelasi vain yhdeksän ottelua. Järventien piste per peli -keskiarvo (3.11) oli näin ollen koko sarjan paras. Hän oli Ilveksen paras maalintekijä myös pudotuspeleissä kolmella osumallaan. Suurimman osan kaudestaan Järventie pelasi kuitenkin seuran A-nuorissa, joiden toiseksi paras pistemies hän oli Lassi Korpelan jälkeen tehoilla 14+17=31.

Huhtikuussa 2019 Järventie teki Ilveksen kanssa vuoden mittaisen SM-liigasopimuksen. Hän pelasi kauden 2019–2020 suurimmaksi osaksi lainalla seuran yhteistyöjoukkueessa, Mestis-joukkue Kooveessa. Järventie valittiin sarjan tammikuun kuukauden tulokkaaksi. Hänen tulokaskautensa toi lopulta 36 runkosarjaottelussa tehot 23+15=38. Suomen Cupissa Järventie teki kolmessa ottelussa yhden syöttöpisteen. Hän oli runkosarjassa Kooveen paras maalintekijä ja jakoi koko Mestiksen maalipörssin neljännen sijan KeuPa HT:n Janne Kettusen kanssa. Järventie voitti myös Kooveen sisäisen tehotilaston lukemalla +15. Hänet äänestettiin kauden päätteeksi Mestiksen toiseen tähdistökentälliseen.

Ilveksen SM-liigajoukkueessa Järventie pelasi kauden 2019–2020 aikana viisi runkosarjaottelua tehden yhden maalin. Hän teki liigadebyyttinsä vain 17-vuotiaana 3. joulukuuta 2019 vieraissa Mikkelin Jukureita vastaan. Järventie merkittiin Ilveksen kolmosketjun vasempaan laitaan Antti Saarelan ja Joose Antosen viereen. Hän sai ottelussa jääaikaa 11 minuuttia. Järventie keräsi myös yhden kahden minuutin jäähyn huitomisesta ja hän toimi Ilveksen viiden minuutin alivoiman sijaiskärsijänä Panu Miehon saatua ottelurangaistuksen avauserässä. Liigauransa avausmaalin Järventie teki seuraavassa ottelussa 5. joulukuuta 2019 vieraissa Helsingin IFK:ta vastaan. Hänen osumansa hyväksyttiin videotarkistuksen jälkeen ja se jäi Ilveksen 2–4-voittoon päättyneen ottelun voittomaaliksi. Helmikuussa 2020 Järventie teki Ilveksen kanssa 1+1-vuotisen jatkosopimuksen.

Ottawa Senators varasi Järventien toisella kierroksella 33. pelaajana . Kauden 2020–2021 hän pelasi kokonaan Ilveksen SM-liigajoukkueessa. Kausi oli Järventielle varsinainen tulokaskausi liigassa ja hän teki 48 runkosarjaottelussa tehot 14+11=25 ja viidessä playoff-ottelussa yhden syöttöpisteen. Järventie voitti koko SM-liigan tulokkaiden runkosarjan maalipörssin ja hän sijoittui tulokkaiden pistepörssissä toiseksi edellään vain KooKoon Kasper Björkqvist. Järventie oli myös kauden päätteeksi kolmen parhaan ehdokkaan joukossa ehdolla vuoden tulokkaalle myönnettävän Jarmo Wasaman muistopalkinnon voittajaksi. Hän sijoittui äänestyksessä toiseksi, kun palkinnon voitti lopulta 19 pisteen ja yhden ykkössijan erolla Björkqvist. Joulukuussa Ilves käytti hänen sopimuksessaan olleen option ja teki vuoden mittaisen jatkosopimuksen Järventien kanssa. 

Huhtikuussa 2021 Järventie teki Ottawa Senatorsin kanssa kolmivuotisen NHL-tulokassopimuksen. Samalla hänen vahvistettiin siirtyvän loppukevääksi AHL-joukkue Belleville Senatorsiin. Järventie pelasi siellä neljä runkosarjaottelua tehden kaksi maalia ja yhden syöttöpisteen. Kauden 2021–2022 Järventie pelasi kokonaan AHL:ssä tehden tulokaskautensa aikana kaikkiaan 70 runkosarjaottelussa 11 maalia ja 33 tehopistettä ja kahdessa pudotuspeliottelussa yhden maalin. Myös kauden 2022–2023 hän pelasi kokonaan farmissa. Lokakuun 2022 lopulla Järventie joutui noin kolmeksi kuukaudeksi sivuun polvivamman vuoksi ja hän palasi kaukaloihin tammikuun 2023 lopulla. Kaudella 2022–2023 hän teki AHL:ssä 40 ottelussa 16 maalia ja 30 tehopistettä.

Järventie debytoi NHL:ssä 4. marraskuuta 2023 ottelussa Tampa Bay Lightningia vastaan. Hän pelasi ottelussa keskushyökkääjänä Claude Giroux’n ja Drake Bathersonin kanssa samassa ketjussa, mutta kuitenkin vain yhteensä kolmen minuutin ajan. Hän teki ensimmäisen NHL-pisteensä 9. marraskuuta syöttämällä Dominik Kubalíkin maalin ottelussa Toronto Maple Leafsiä vastaan. Piste jäi hänen ainoakseen kaudella 2023–2024 pelaamastaan seitsemästä NHL-ottelusta. AHL:ssä hän teki lähes pisteen per peli tekemällä 20 tehopistettä 22 ottelussa, kunnes joutui helmikuussa 2024 loppukaudeksi sivuun polvileikkauksen vuoksi.

Heinäkuussa 2024 Senators kauppasi Järventien ja neljännen kierroksen varausvuoron vuoden 2025 varaustilaisuudessa Edmonton Oilersiin vaihdossa Xavier Bourgaultiin ja Jake Chiassoniin. Hän toipui polvileikkauksestaan ja debytoi Oilersin farmijoukkueessa Bakersfield Condorsissa marraskuun alussa 2024, mutta pelattuaan vain kaksi ottelua hän loukkasi polvensa uudelleen eikä pelannut kaudella enää. Keväällä 2025 Tappara tiedotti solmineensa kolmivuotisen sopimuksen Järventien kanssa, mutta jo kesäkuussa sopimus purettiin, kun Järventie sai yksivuotisen jatkosopimuksen Oilersiin. Ennen kauden  alkua Järventie pudotettiin AHL:ään.

### Maajoukkueura

Järventie pelasi alle 20-vuotiaiden MM-kilpailuissa vuosina 2021 ja 2022, joista jälkimmäinen turnaus päättyi hopeaan ja ensimmäinen turnaus pronssiin. Vuoden 2022 turnauksessa hän jakoi neljällä osumallaan Suomen sisäisen maalipörssin voiton Joakim Kemellin ja Kasper Puution kanssa. Puolivälieräottelussa Saksaa vastaan Järventie teki tehot 2+2=4, kun Suomi voitti ottelun ja eteni välieriin lukemin 5–2. Hänen molemmat maalinsa ja yksi syöttöpiste syntyivät ylivoimalla. Järventien ensimmäinen osuma jäi Suomen voittomaaliksi. Hänet valittiin joukkueensa ottelun parhaaksi pelaajaksi. Valmentajat valitsivat Järventien Suomen turnauksen yhdeksi kolmesta parhaasta pelaajasta.

Järventie pelasi myös alle 18-vuotiaiden Hlinka Gretzky Cupissa vuonna 2019. Hän edusti myös alle 17-vuotiaiden maajoukkuetta World U-17 Hockey Challengessa vuonna 2018 voittaen hopeaa sekä Euroopan nuorten olympiafestivaaleilla vuonna 2019, jolloin Järventie voitti pronssia. Yhteensä hän on pelannut 19 nuorten ja 40 poikien maaottelua.

## Pelityyli
Järventietä on luonnehdittu pelityyliltään voimahyökkääjäksi. Häntä Tampereen Ilveksen A-nuorissa valmentanut Tuukka Poikonen on verrannut Järventietä pelityyliltään Roope Hintziin.

## Muuta
Järventien pikkuveli Emil on Tampereen Ilveksen SM-liigajoukkueen sopimushyökkääjä ja hänellä on Pittsburgh Penguinsin NHL-varaus vuodelta . Heidän pikkuveljensä Max Järventie pelaa hyökkääjänä Ilveksen U16-joukkueessa. Veljesten isä Martti Järventie pelasi omalla urallaan puolustajana pudotuspelit mukaan yhteensä 966 SM-liigaottelua ja hän voitti kaksi Suomenmestaruutta (TPS 2001 ja HIFK 2011) sekä toimi Ilveksen kapteenina vuosina 2011–2013. Martti pelasi urallaan myös yhden NHL-ottelun Montreal Canadiensissa kaudella 2001–2002 sekä yhden kauden Ruotsissa.

## Tilastot

## Lähteet

*
*
*

### Viitteet